ТӨСӨЛ

БАРИЛГА БАЙГУУЛАМЖИЙН ЭДЭЛГЭЭНИЙ ЖИШИГ

ХУГАЦАА ТОГТООХ ДҮРЭМ

Нэг. Хэрэглэх хүрээ

1.1. Барилга байгууламжийн эдэлгээний жишиг хугацааг “Барилгын бүтээц ба буурийн найдваршил. Ерөнхий шаардлага /БНбД 20-01-11/”, “Барилга байгууламж, инженерийн шугам сүлжээний засвар, ашиглалтын жишиг хугацаа /БД 13-104-20/” барилгын норм, дүрэм болон тухайн барилга байгууламжийн ашиглалтын нөхцөл байдалтай уялдуулан тогтооно.

1.2. Түүх соёлын дурсгалт барилга байгууламж болон тусгай тоноглол бүхий барилга байгууламж /батлан хамгаалахын салбарын, зам, гүүрийн гэх мэт/-ийг энэ дүрмээр зохицуулахгүй.

Хоёр. Норматив эшлэл

2.1. Энэхүү дүрэмд эшлэл татсан дараах баримт бичигт өөрчлөлт орсон тохиолдолд тэдгээрийн хамгийн сүүлийн, албан ёсны хэвлэлийг хүчинтэйд тооцож мөрдөнө. Үүнд:

2.1.1.  “Барилгын бүтээц ба буурийн найдваршил. Ерөнхий шаардлага";

2.1.2. “Барилга байгууламж, инженерийн шугам сүлжээний засвар, ашиглалтын жишиг хугацаа”;

2.1.3. “Орон сууцны барилгын техник ашиглалтын дүрэм”;

2.1.4. “Орон сууцны барилгын физик элэгдэлийг үнэлэх заавар”;

2.1.5. “Эвдрэл гэмтэлтэй барилга байгууламжид инженерийн биет судалгаа явуулах аргачилсан заавар”;

2.1.6. “Хуучин барилгын газар хөдлөлтийг тэсвэрлэх чавдарыг үнэлэх заавар”;

2.1.7. “Газар хөдлөлтийн бүсэд барьсан барилгын паспортжуулалтын аргачилсан заавар”.

Гурав. Эдэлгээний жишиг хугацааг тодорхойлох

3.1. Барилга байгууламжийн эдэлгээний жишиг хугацааг “Барилгын бүтээц ба буурийн найдваршил. Ерөнхий шаардлага /БНбД 20-01-11/”-д заасан доорх 1-р хүснэгтэд тодорхойлсны дагуу тооцно.

Хүснэгт 1

**Барилга байгууламжийн эдэлгээний жишиг хугацаа**

|  |  |  |
| --- | --- | --- |
| Д/д | Барилга байгууламжийн нэр | Эдэлгээний жишиг хугацаа |
| 1 | Түр барилга байгууламж /барилгачид, хамгаалалтын албаны байр, түр агуулах, зуны павильон гэх мэт/ | 10 жил хүртэл |
| 2 | Хүчтэй хөнөөлтэй орчинд ашиглагдах байгууламж /нөөцлүүр сав, нефть боловсруулах үйлдвэрийн дамжуулах хоолой, хийн ба химийн үйлдвэр, далай тэнгис, нуурын орчны нөлөө бүхий байгууламж гэх мэт/ | 25 жилээс доошгүй |
| 3 | Ашиглалтын ердийн нөхцөлтэй барилга байгууламж /орон сууц, иргэн, үйлдвэрийн барилга/ | 50 жилээс доошгүй |
| 4 | Хосгүй үнэт барилга байгууламж /голлох музейн барилга, үндэсний, соёлын үнэт зүйлсийн сан, сүрлэг том урлагийн бүтээл, стадион, театр, 51 метрээс дээш өндөртэй барилга, их алслалтай байгууламж гэх мэт/ | 100 жил ба түүнээс дээш |

Тайлбар: Энэхүү хүснэгтэд дурдсан хугацаа нь хамгийн бага байхаар тодорхойлсон.

3.2. Эдэлгээний жишиг хугацааг шинэчлэн тогтоохдоо “Барилга байгууламж, инженерийн шугам сүлжээний засвар, ашиглалтын жишиг хугацаа /БД 13-104-20/”-д заасан хугацаатай дүйцүүлэн тодорхойлно.

3.3. Барилга байгууламжийн эдэлгээний жишиг хугацааг ашиглалтын нөхцөлөөс хамааруулан зураг төсөл зохиогч болон захиалагч байгууллагууд “Барилга байгууламж, инженерийн шугам сүлжээний засвар, ашиглалтын жишиг хугацаа /БД 13-104-20/”-д заасан үзлэгийн хугацаатай уялдуулан тооцож тодорхойлно.

Хүснэгт 2

|  |  |  |
| --- | --- | --- |
| Д/д | Барилгын үндсэн хийц, бүтээц | Ашиглалтын жишиг хугацаа /жилээр/ |
| А | Орон сууцны барилга |
| 1 | Төмөр бетон, металл арагт бүтээцтэй болон төмөр бетон бүрэн цутгамал барилга | 150 |
| 2 | Арагт болон арагт бус бүтээцтэй барилга | 100 |
| 3 | Өрөгт бүтээцэн ханатай хөнгөн барилга | 80 |
| 4 | Дүнз, гуалин, зүсмэл, наамал мод, холимог модон барилга | 50 |
| 5 | Мод болон төмөр бусад хөнгөн материал бүхий хүрээтэй бамбай, мод болон төмөр арагт бүтээцтэй угсармал барилга | 30 |
| Б | Олон нийтийн барилга |
| 6 | Бүрэн цутгамал, арагт бүтээцтэй өрөгт дүүргэлттэй барилга /шилэн фасадтай/ | 175 |
| 7 | Бүрэн цутгамал, арагт бүтээцтэй өрөгт дүүргэлттэй барилга | 150 |
| 8 | Угсармал болон өрөгт бүтээцтэй барилга | 125 |
| 9 | Арагт бүтээцгүй барилга | 100 |
| 10 | Хөнгөн бүтээцтэй барилга | 80 |
| 11 | Модон барилга | 50 |
| 12 | Хөнгөн модон барилга | 25 |
| 13 | Хөнгөн хавтан, бамбай, хуудсан барилга | 15 |

3.4. Эвдрэл гэмтэлтэй барилгад “Орон сууцны барилгын физик элэгдлийг үнэлэх заавар”, “Эвдрэл гэмтэлтэй барилга байгууламжид инженерийн биет судалгаа явуулах аргачилсан заавар”, “Хуучин барилгын газар хөдлөлтийг тэсвэрлэх чавдарыг үнэлэх заавар”, “Газар хөдлөлтийн бүсэд барьсан барилгын паспортжуулалтын аргачилсан заавар” эдгээр барилгын норм, нормативын баримт бичигтэй уялдуулан нэг цогц болгон хэрэглэнэ.

3.5. Дээр дурдсанаас бусад барилга байгууламжид тухайн зөвлөх үйлчилгээ үзүүлж буй хуулийн этгээд тодорхойлно.

Дөрөв. Барилга байгууламжийн физик элэгдлийн эдэлгээний хугацааг тодорхойлох

4.1. Барилга байгууламжид техникийн дүгнэлт гаргаж буй этгээд “Барилгын бүтээц ба буурийн найдваршил. Ерөнхий шаардлага /БНбД 20-01-11/”-д заасан 1-р хүснэгт болон “Барилга байгууламж, инженерийн шугам сүлжээний засвар, ашиглалтын жишиг хугацаа /БД 13-104-20/” барилгын дүрмийн 6.8-д заасныг харгалзан тогтооно.

4.2. Барилгын үндсэн хийцэд үл эвдэх аргаар туршилтийг үндэслэн тодорхойлно.

4.3. Техникийн дүгнэлт гаргасан этгээд холбогдох орон тооны бус мэргэжлийн зөвлөлийн хурлаар хэлэлцүүлэн зөвлөлөөс гарсан зөвлөмжийг үндэслэн тухайн эдэлгээний хугацааг тогтооно.

Тав. Бусад

5.1. Эдэлгээний жишиг хугацааны талаарх санал гомдлыг барилгын асуудал эрхэлсэн төрийн захиргааны төв байгууллагад гаргана.

\_\_о О о\_\_